《木兰花慢 寄小芬二妹洛中》
清代·袁绶

指烟峦一角，认十载、旧欢场。记花坞题红，柳堤拾翠，春满江乡。

芳塘。半篙涨暖，约兰闺彩伴泛轻航。不识闲愁滋味，憨嬉九十韶光。

神伤。蓦地饮离觞。分袂怅河梁。纵雁足传情，蝇头寄恨，轮转柔肠。

凄凉。夜来细雨，慰无聊谁与话西窗。一夕心驰洛浦，梦回人隔潇湘。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。